Danpo i Aars har torsdag underskrevet en aftale om salg af hele 7000 tons kylligefødder og kyllingevinger til Sydkorea. Underskriften på aftalen blev sat i forbindelse med et erhvervsfremstød for danske virksomheder i Sydkorea. Her er Danpo en af deltagerne, der omfatter en række danske virksomheder inden for vidt forskellige brancher. Handels- og udviklingsminister Mogens Jensen står i spidsen for erhvervsfremstødet og Danpo-aftalen, der har en værdi af 100 millioner kroner glæder ham. - Danpos aftale om salg af kyllingefødder og -vinger skaber mange arbejdspladser i Aars i Nordjylland, og det er meget glædeligt. Vores velfærd afhænger af, at danske virksomheder sælger varer i udlandet. Derfor er det så vigtigt, at vi med dette eksportfremstød kan mønstre ikke mindre end 69 danske virksomheder, der vil handle med de købedygtige koreanere, siger Mogens Jensen i en pressemeddelelse. I alt resulterede erhvervsfremstødet i otte aftaler.
Sydkoreanerne vil fremover få kyllingevinger og -fødder fra Aars.